Document ID: 32015D0074

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/74 ΤΗΣ ΕΠΙΤΡΟΠΉΣ
της 3ης Δεκεμβρίου 2014
για την έγκριση του όγδοου ενημερωμένου καταλόγου τόπων κοινοτικής σημασίας για τη μεσογειακή βιογεωγραφική περιοχή
[κοινοποιηθείσα υπό τον αριθμό C(2014) 9098]
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η μεσογειακή βιογεωγραφική περιοχή που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ περιλαμβάνει τα ενωσιακά εδάφη της Ελλάδας, της Κύπρου, σύμφωνα με το άρθρο 1 του πρωτοκόλλου αριθ. 10 της πράξης προσχώρησης του 2003 (2), και της Μάλτας, τμήματα των ενωσιακών εδαφών της Ισπανίας, της Γαλλίας, της Ιταλίας, της Πορτογαλίας και της Κροατίας και, σύμφωνα με το άρθρο 355 παράγραφος 3 της Συνθήκης, το έδαφος του Γιβραλτάρ, αρμόδιο για τις εξωτερικές σχέσεις του οποίου είναι το Ηνωμένο Βασίλειο, όπως ορίζεται στον βιογεωγραφικό χάρτη που ενέκρινε στις 20 Απριλίου 2005 η επιτροπή που συστάθηκε δυνάμει του άρθρου 20 της εν λόγω οδηγίας, («η επιτροπή ενδιαιτημάτων»).
(2)
Ο αρχικός κατάλογος των τόπων κοινοτικής σημασίας για τη μεσογειακή βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκε με την απόφαση 2006/613/ΕΚ της Επιτροπής (3). Ο κατάλογος επικαιροποιήθηκε με την εκτελεστική απόφαση 2013/739/ΕΕ της Επιτροπής (4).
(3)
Οι τόποι που περιλαμβάνονται στους καταλόγους κοινοτικής σημασίας για τη μεσογειακή βιογεωγραφική περιφέρεια αποτελούν μέρος του δικτύου Natura 2000, που είναι βασικό στοιχείο της προστασίας της βιοποικιλότητας στην Ένωση. Για να σημειωθεί περαιτέρω πρόοδος στην ουσιαστική συγκρότηση του δικτύου Natura 2000 και στο πλαίσιο της δυναμικής προσαρμογής του εν λόγω δικτύου, οι κατάλογοι των τόπων κοινοτικής σημασίας επανεξετάζονται τακτικά.
(4)
Από τον Οκτώβριο του 2012 τα κράτη μέλη έχουν προτείνει και άλλους τόπους κοινοτικής σημασίας για τη μεσογειακή βιογεωγραφική περιφέρεια κατά την έννοια του άρθρου 1 της οδηγίας 92/43/ΕΟΚ. Επίσης, ορισμένα κράτη μέλη έχουν υποβάλει αλλαγές στις σχετικές με τους τόπους πληροφορίες οι οποίες περιέχονται στον κατάλογο των τόπων κοινοτικής σημασίας για τη μεσογειακή βιογεωγραφική περιφέρεια.
(5)
Βάσει του σχεδίου καταλόγου που συνέταξε η Επιτροπή σε συμφωνία με κάθε ενδιαφερόμενο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για τη μεσογειακή βιογεωγραφική περιοχή. Το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ εφαρμόζονται στους τόπους που έχουν περιληφθεί πρόσφατα.
(6)
Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς, συνεπεία της εποπτείας που επιβάλλει το άρθρο 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε ενωσιακό επίπεδο πραγματοποιήθηκαν με βάση τις βέλτιστες διαθέσιμες πληροφορίες εκείνη την περίοδο.
(7)
Ορισμένα κράτη μέλη δεν έχουν προτείνει επαρκή αριθμό τόπων ώστε να ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Επιπροσθέτως, παραμένουν ατελείς οι γνώσεις σχετικά με την ύπαρξη και την κατανομή ορισμένων από τους τύπους φυσικών ενδιαιτημάτων που απαριθμούνται στο παράρτημα I και από τα είδη που απαριθμούνται στο παράρτημα II της οδηγίας 92/43/ΕΟΚ. Επομένως, γι' αυτούς τους τύπους φυσικών ενδιαιτημάτων και αυτά τα είδη δεν μπορεί να θεωρηθεί ότι το δίκτυο Natura 2000 είναι πλήρες.
(8)
Για λόγους σαφήνειας και διαφάνειας η εκτελεστική απόφαση 2013/739/ΕΕ θα πρέπει να καταργηθεί.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται ο όγδοος ενημερωμένος κατάλογος τόπων κοινοτικής σημασίας για τη μεσογειακή βιογεωγραφική περιοχή, όπως αυτός παρατίθεται στο παράρτημα.
Άρθρο 2
Η εκτελεστική απόφαση 2013/739/ΕΕ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 3 Δεκεμβρίου 2014.

Labels: 12
19
20